****

**Republika e Kosovës**

**Republika Kosova - Republic of Kosovo**

**Qeveria - Vlada - Government**

***Ministria e Drejtësisë – Ministarstvo Pravde – Ministry of Justice***

16 prill 2024, Prishtinë

**Thirrje publike për mbështetje financiare për projektet e OJQ-ve të licencuara në fushën e shërbimeve sociale dhe familjare**

1. Ministria e Drejtësisë u bënë thirrje të gjitha organizatave jo-qeveritare të regjistruara në Republikën e Kosovës, programi i punës i të cilave është i fokusuar në mbështetjen e kategorive sociale dhe fuqizimin e familjes/individëve në nevojë sociale, të aplikojnë për mbështetje financiare për projektet që kontribuojnë në zbatimin e objektivave dhe aktiviteteve në fushën e shërbimeve sociale dhe familjare.

2. OJQ-të e licencuara në përputhje me këtë thirrje publike mund të aplikojnë me projektet e tyre për ofrimin e shërbimeve sociale.

3.Organizatat jo-qeveritare e licencuara mund të aplikojnë me një projekt që kontribuojnë në ofrimin dhe avancimin e shërbimeve sociale përmes zbatimit të objektivave dhe aktiviteteve si më poshtë:

*3.1. Shërbime alternative për fëmijë pa kujdes prindëror dhe këshillime për familjet strehuese, për zbatimin e programit të strehimit familjar;*

*3.2. Shërbime alternative për mbrojtje të fëmijëve të braktisur dhe mbështetjen e familjeve strehuese për ofrimin e shërbimeve për fëmijë;*

*3.3. Shërbime rezidenciale për mbrojtje të fëmijëve të braktisur dhe mbështetjen e familjeve strehuese me këshilla profesionale;*

*3.4. Shërbime rezidenciale dhe ditore për largimin e fëmijëve nga punët e rënda e të rrezikshme dhe kërkimi i lemoshës;*

*3.5. Shërbime, rezidenciale, ditore dhe në familje për fëmije dhe të rritur me aftësi të kufizuar;*

*3.6. Shërbime të rehabilitimit dhe trajtimit për përsonat me nevoja të veçanta fëmijë dhe të rritur (të verbërit, të shurdhër,tetraplegjike, paraplegjike, me down sindrom, autizem etj)*

*3.7. Shërbime të mbrojtjes, këshillimeve psiko-sociale për fëmijë dhe të rritur me aftësi të kufizuara.*

*3.8. Shërbime, rezidenciale, ditore dhe në familje për personat e moshuar dhe pa përkujdesje familjare.*

4. Vlera totale e planifikuar e thirrjes është 300,000.00 euro. Për OJQ-të të cilat aplikojnë me projekte për zbatimin e objektivave dhe aktiviteteve të përfshira në pikën 3.1 deri 3.8 shuma minimale e mbështetjes për një (1) projekt është 10,000.00 euro, ndërsa shuma maksimale për një (1) projekt është 35,000.00 euro.

5. Varësisht prej llojit të kategorisë së klientëve, kohëzgjatjes, shtrirjes territoriale dhe ofrimit të shërbimeve projekti mund të financohet nga 30% deri 60% të totalit të kostove të pranueshme të shpenzimeve, por jo më pak se sa vlera minimale dhe jo më shumë se sa vlera maksimale për një projekt individual të përcaktuar në pikën nr. 4 të kësaj thirrje dhe kritereve të përcaktura në Udhëzuesin për Aplikantët.

6. Aplikantët dhe partnerët potencialë, për pjesën tjetër të kostove mund të sigurojnë bashkëfinancim nga donatorët dhe burimet tjera publike apo burimet vetanake.

7. Afati i fundit për dorëzimin e propozimeve është 15 ditë pune dhe përfundon me datën 4 maj 2024.

8. OJQ-të mund të aplikojnë ose të jenë partner me vetëm një (1) projekt në kuadër të kësaj thirrje.

9. OJQ-të të cilat kanë marrë mbështetja financiare nga Qeveria e Republikës së Kosovës/Ministria e Drejtësië për vitin 2024, nuk mund të janë përfituese nga kjo thirrje publike.

10. Periudha e zbatimit të projektit është 12 muaj. OJQ mund të përfshihet në një (1) projekt dhe të përfshihet në zbatimin e vetëm një (1) fushe prioritare.

11. Të drejtë aplikimi me projektet e tyre kanë OJQ-të që janë të licencuara, si dhe OJQ që janë në proces të ri-licencimit, por që kanë përfunduar të gjitha procedurat konform Udhëzimit Administrativ nr.02/2020 nga MFPT/DPSF-ja,

12. OJQ-të aplikuese duhet të dëshmojnë se programi i tyre i punës është i fokusuar në ndonjërën nga llojet e fushës dhe aktivitetete të përfshirë në kuadër të kësaj thirrje publike.

13. OJQ-të duhet po ashtu të kenë kryer transaksionet financiare në mënyrë transparente sipas legjislacionit për OJQ-të në Republikën e Kosovës dhe në përputhje me rregullat e kontabilitetit si dhe të kenë përmbushur detyrimet kontraktuale ndaj ofruesit të mbështetjes financiare.

14. Para nënshkrimit të kontratës, OJQ-të, duhet të paraqesë prova se personi përgjegjës në OJQ-menaxheri i projektit nuk është nën hetime për vepra penale, si dhe prova se OJQ-ja ka zgjidhur çdo çështje të hapur rreth pagesës së kontributeve dhe tatimeve të papaguara.

15. Propozimet do të dorëzohen në formularët e paraparë, të cilat së bashku me Udhëzimet për Aplikantët, janë në dispozicion në faqen e internetit të Ministrisë së Drejtësisë.

16. Dokumentet e kompletuara duhet të dërgohen me postë ose personalisht, në adresën; Ministria e Drejtësisë – Ndërtesa e Qeverisë, Rr. Luan Haradinaj, pn. Ndërtesa e ish Rilindjes 10000 Prishtinë, Zyra e Arkivit në MD.

17. Procesi i pranimit, hapjes dhe shqyrtimit aplikacioneve, vlerësimit të aplikacioneve, kontraktimi, dhënia e fondeve, koha dhe mënyra e parashtrimit të ankesave, trajtimi i dokumenteve dhe kalendarin tregues i zbatimit të thirrjes janë të detajuara në Udhëzimet për aplikuesit e thirrjes publike.

18. Do të konsiderohen për mbështetje financiare vetëm projektet që janë pranuar brenda afatit të paraparë me këtë thirrje publike, dhe të cilat i përmbushin kushtet e përcaktuara të thirrjes publike.

19.Të gjitha çështjet që lidhen me thirrjen publike mund të sqarohen vetëm në mënyrë elektronike, tek z. Ilir Mazreku në Ministrinë e Drejtësisë, duke e kontaktuar përmes e-mailit në adresën; [ilir.mazreku@rks-gov.net](mailto:ilir.mazreku@rks-gov.net)